Vana-Võidu 27. juuni 2024 nr 61

**Korteriühistute toetamise kord**

Määrus kehtestatakse kohaliku omavalitsuse korralduse seaduse § 22 lg 1 p 5 alusel.

1. **Reguleerimisala ja eesmärk**
   1. Määrusega kehtestatakse Viljandi valla eelarvest korteriühistule toetuse andmise tingimused ja kord.
   2. Toetuse eesmärk on kortermajade õuealade korrastamine, jäätmete liigiti kogumise edendamine, hädaolukordadeks ja rohepöördeks valmisoleku parendamine ning sellega valla elukeskkonna parandamine ja atraktiivsemaks muutmine.
   3. Toetuse eesmärk ja sellega valla elukeskkonna parendamine ja atraktiivsemaks muutmine, on:
      1. kortermajade õuealade korrastamine;
      2. jäätmete liigiti kogumise edendamine;
      3. hädaolukordadeks ja rohepöördeks valmisoleku parendamine;
      4. korterelamute elanike omaalgatuse ja koostöötahte suurendamine.
   4. Toetatavad tegevused:
      1. jäätmete süvakogumismahuti (maa-alune ja maapealne) paigaldamine korraldatud jäätmeveoga hõlmatud jäätmeliikidele. Juhul, kui paigaldatakse ainult segaolmejäätmemahuti, peab hiljem olema sinna kõrvale võimalik paigaldada paberi ja kartongi, pakendite ning biojäätmete mahuti;
      2. kortermaja parkimisplatsi korrastamine või parkla ehitamine või laiendamine;
      3. kortermajja viivate teede korrastamine, ehitamine, laiendamine;
      4. elektrigeneraatori elektri varuühenduse ehitamine kütte- ja veesüsteemidele;
      5. elektrigeneraatori soetamine (abikõlblik ainult koos ühenduse ehitamisega selle puudumisel või kui varutoite elektrisüsteem on juba olemas);
      6. elektriauto laadimisjaama paigaldamine või olemasoleva laadimistaristu täiendamine;
      7. kinnistu valgustuse rajamiseks või parendamiseks;
      8. kortermaja haljastuse parendamiseks (puude, põõsaste, püsikute soetamiseks, puude või põõsaste raieks ja hoolduslõikuseks);
      9. kortermaja õue alale väikevormide (pink, laud, istumisala) paigaldamine.
   5. Toetust on võimalik taotleda nende kortermajadega, mis on taotluse esitamise hetkel vanemad kui 2 aastat, seotud tegevusteks. Toetust elektrigeneraatori ühenduste ehitamiseks ja elektrigeneraatori ning elektriauto laadimisjaama paigaldamiseks on võimalik taotleda kõigi kortermajade jaoks.
   6. Põhjendatud juhul on vallavalitsusel õigus toetada käesolevas määruses mitte nimetatud tegevusi.
   7. Toetatavatele tegevustele kohaldatakse ehitusseadustiku sätteid.
2. **Toetuse taotleja**

Toetust võib taotleda:

* + 1. Viljandi vallas tegutsev korteriühistu, millel ei ole majandusaasta aruande võlgnevust;
    2. Korteriühistu koos teise korteriühistu(te)ga, kui nende hoovid külgnevad üksteisega (ühistaotlus).

1. **Toetuse määr ja suurus**
   1. Toetuse suuruse määramisel lähtutakse taotleja esitatud odavaimast hinnapakkumusest (edaspidi kogumaksumus).
   2. Toetuse suuruseks on kuni 50% tegevuste kogumaksumusest, kuid mitte rohkem kui:
      1. 5000 eurot ühe taotleja kohta või
      2. 7000 eurot iga ühistaotluses osaleva korteriühistu kohta
      3. kortermaja haljastuse parendamiseks mõeldud tegevuste maksimaalne toetus on 500 eurot.
   3. Toetust eraldatakse valla eelarvest selleks ettenähtud summa piires.
2. **Taotlusvooru väljakuulutamine**

Viljandi Vallavalitsus (edaspidi Vallavalitsus) kuulutab taotlusvooru välja peale Viljandi valla aasta eelarve vastuvõtmist. Teave toetuse taotlemise, taotluse esitamise tähtaja ja toetatavate tegevuste kohta avaldatakse Viljandi valla kodulehel. Taotluse esitamise periood on vähemalt 1 kuu.

1. **Toetuse taotlemine**
   1. Toetuse taotlemiseks esitab taotleja, elektroonilises keskkonnas, Vallavalitsusele taotluse koos järgmiste andmete ja/või dokumentidega:
      1. taotleja nimi, registrikood, asukoha aadress ja kontaktandmed (telefon, e-post jms) ning taotletav summa;
      2. korteriühistu häälteenamusega tehtud otsus toetuse taotlemiseks;
      3. vähemalt kahelt ettevõtjalt võetud hinnapakkumus toetatava tegevuse kohta;
      4. maa omaniku nõusolek, kui tegevus on kavandatud võõrale maale;
      5. garantiikiri korterelamu seadusliku esindaja allkirjaga omaosaluse tasumise kohta;
      6. tegevuste täpne plaan, kirjeldus ning vajadusel illustratiivsed vaated koos selgitusega;
      7. vajadusel kavandatava tegevuse ehitusteatis või ehitusluba (võib esitada pärast toetuse andmise otsust).
   2. Taotleja juhtorgani liikmed (korteriühistu juhatuse liikmed[[1]](#footnote-1)) ei tohi olla parima hinnapakkumuse esitanud isiku juhtorgani liikmed, aktsionärid või osanikud.
   3. Ühes taotluses võib taotleda toetust mitmele tegevusele.
2. **Taotluste läbivaatamine**
   1. Vallavalitsus moodustab korraldusega taotluste läbivaatamiseks ja hindamiseks komisjoni (edaspidi hindamiskomisjon) ning kehtestab hindamisjuhendi.
   2. Hindamiskomisjon kontrollib esitatud dokumentide vastavust ja õigsust ühe kuu jooksul pärast toetuse taotluse esitamise perioodi lõppu.
   3. Hindamiskomisjonil on vajaduse korral õigus ja kohustus hankida lisainformatsiooni ning nõuda taotlejalt täiendavaid andmeid.
   4. Puuduste esinemisel informeerib hindamiskomisjon sellest taotlejat ning määrab puuduste kõrvaldamiseks tähtaja. Kui taotleja jätab tähtajaks puudused kõrvaldamata või tuvastatakse valeandmete teadlik esitamine, jäetakse taotlus läbi vaatamata.
   5. Puuduste kõrvaldamise tähtaja määramisest ja/või taotluse läbi vaatamata jätmisest teavitatakse taotlejat elektroonilise keskkonna vahendusel.
3. **Taotluste hindamine**
   1. Hindamiskomisjon arvestab taotluste hindamisel kavandatavate tegevuste sobivust toetuse eesmärkidega ja lähtub muuhulgas järgmistest asjaoludest:
      1. taotluse esitanud korteriühistute arv;
      2. taotleja omafinantseeringu suurus;
      3. probleemi lahenduse terviklikkus;
      4. kavandatava tegevuse vajalikkusest;
      5. lahendatava probleemi ohtlikkusest inimestele ja ümbritsevale keskkonnale;
      6. kavandatava tegevuse jätkusuutlikkusest.
   2. Kui taotluse täies mahus rahuldamine ei ole võimalik või põhjendatud, võib hindamiskomisjon teha taotlejale ettepaneku toetuse summa vähendamiseks või toetatava tegevuse muutmiseks tingimusel, et saavutatakse taotluses toodud eesmärgid. Kui taotleja ei ole nõus toetuse summa või tegevuste muutmisega, jäetakse taotlus rahuldamata.
4. **Toetuse andmine ja andmata jätmine**
   1. Toetuse andmise ja andmata jätmise otsustab vallavalitsus korraldusega, arvestades hindamiskomisjoni ettepanekut.
   2. Vallavalitsus võib jätta toetuse andmata:
      1. Taotlejal on täitmata kohustusi Viljandi valla või riigi (majandusaasta aruanne) ees;
      2. Taotleja on esitanud valeandmeid;
      3. Valla eelarves puuduvad rahalised vahendid.
   3. Kulutuste tegemine taotluse rahuldamise otsuseni toimub taotleja omal vastutusel.
5. **Lepingu sõlmimine**
   1. Toetuse saajaga sõlmitakse toetuse kasutamise leping (edaspidi Leping).
   2. Lepingu sõlmimise aluseks on vallavalitsuse korraldus toetuse andmise kohta.
   3. Kui toetuse saaja ei tagasta allkirjastatud lepingut 30 kalendripäeva jooksul, kaotab toetuse saaja lepingu sõlmimise õiguse ja toetust välja ei maksta.
   4. Lõikes 1 nimetatud lepingu allkirjastab vallavanem või tema volitatud isik.
6. **Kontroll ja aruandlus**
   1. Vallavalitsus/hindamiskomisjon kontrollib toetuse saamiseks esitatud andmete õigsust ning toetuse sihipärast kasutamist.
   2. Toetuse sihtotstarbelise kasutamise kontrollimisel lähtutakse käesolevast määrusest, toetuse taotlemisel esitatud dokumentidest, toetuse andmise otsusest ja lepingust.
   3. Toetuse saaja on kohustatud esitama Viljandi valla ametiasutusele toetuse kasutamise kohta aruande (edaspidi aruanne) ja kuludokumendid (arved ja nende tasumist tõendavad dokumendid) hiljemalt toetuse andmise järgneva aasta 1. detsembriks.
   4. Vallavalitsusel on õigus pikendada aruande ja kuludokumentide esitamiseks sätestatud tähtaega, kui planeeritud tööd on teostatud või lõpetamisel, kuid mõjuval põhjusel ei ole kuludokumente võimalik õigeaegselt esitada.
7. **Toetuse väljamaksmine, vähendamine ja välja maksmata jätmine**
   1. Toetus makstakse välja 10 tööpäeva jooksul pärast aruande ja kuludokumentide esitamist ning vajadusel paikvaatluse tegemist.
   2. Toetus makstakse välja toetuse saaja ja vallavalitsuse vahel sõlmitud lepingus sätestatud tingimustel ja korras.
   3. Vallavalitsusel on õigus jätta toetus välja maksmata, kui:
      1. toetuse taotlemisel või lepingu sõlmimisel on esitatud valeandmeid;
      2. toetuse saaja ei esita määratud tähtajaks tööde tegemise kohta aruannet;
      3. töid, mille jaoks toetus eraldati, ei tehtud;
      4. muul põhjendatud juhul.
8. Määrus jõustub kolmandal päeval pärast avaldamist Riigi Teatajas.

(allkirjastatud digitaalselt)

Mait Allas

vallavolikogu esimees

1. [Korteriomandi- ja korteriühistuseadus](https://www.riigiteataja.ee/akt/109052017014?leiaKehtiv) § 24. [↑](#footnote-ref-1)